Letisko Košice

História

Základy letiska Košice boli položené na vojenskej základni. Počas dlhých rokov sa letisko využívalo pre účely vojenskej, osobnej a športovej leteckej prepravy. História letectva, či skôr lietania v Košiciach, má už vyše sto rokov. 14.júna 1906 mali obyvatelia východoslovenskej metropoly po prvý raz možnosť vidieť, ako k oblohe stúpa balón naplnený plynom.
V roku 1910 sa v Krásnej nad Hornádom (dnes Košice – mestská časť Krásna) konal prvý letecký deň, na ktorom sa predstavili tri lietadlá. V roku 1920 bolo zriadené prvé vojenské letisko (nachádzalo sa medzi dnešnou Južnou triedou a železničnou traťou), ktoré potom slúžilo aj civilným lietadlám.
Míľnikom pre Košice je 5.máj 1924, keď Československé státní aerolinie (ČSA) otvorili linku z Bratislavy do východoslovenskej metropoly. V roku 1925 sa na vtedajšom košickom letisku uskutočnil veľký letecký deň.

Po druhej svetovej vojne bolo letecké spojenie s Košicami obnovené v roku 1946, keď sa začalo lietať na linke Košice-Sliač-Bratislava-Brno-Praha. Pretože staré letisko už nevyhovovalo modernejším lietadlám, začalo sa v roku 1950 v oblasti za mestskou časťou Barca s výstavbou terajšieho letiska.
O tri roky neskôr bola daná do prevádzky vzletová a pristávacia dráha dĺžky 2 000 metrov, rolovacie dráhy a vybavovacia plocha. V roku 1955 bola zavedená priama linka z Prahy do Košíc a späť, ktorá dostala prezývku Východoslovenský expres. V roku 1959 boli do Košíc premiestnené vojenské letecké školy, takže na letisku bola zmiešaná vojensko-civilná prevádzka. V rokoch 1974-1977 bola vzletová a pristávacia dráha predĺžená o 1 100 metrov.
Ďalšia rozsiahla rekonštrukcia dráh a vybavovacej plochy sa uskutočnila v rokoch 1992-1993. V roku 2001 sa začalo s výstavbou nového terminálu, ktorý bol otvorený v roku 2004 a v roku 2005 bol ocenený titulom Stavba roka 2005. V roku 2004 vznikla obchodná spoločnosť Letisko Košice – Airport Kosice, a.s., do ktorej v roku 2006 vstúpil strategický partner. V roku 2007 bola rozšírená vybavovacia plocha, čím sa zväčšil počet stojísk.

Súčasnosť

Po dostavaní nového terminálu bolo letisko odprivatizované, momentálne má v letiskovej spoločnosti najväčší podiel (66%) obch. spol. KSC Holding, a. s., ktorej majoritným akcionárom je letisko Viedeň-Schwechat, a zvyšný podiel (34%) vlastní Slovenská republika.
Dňa 26. júna 2013 v tlačovej správe oznámilo Letisko Košice vstup nového dopravcu na letisko. Stal sa ním low-cost dopravca Wizz Air, ktorý je najväčším v strednej Európe. Zatiaľ ako jediná destinácia je letisko Londýn Luton, kam sa od 17. septembra 2013 lietalo 2x týždenne (utorok, sobota), od 27. októbra 2013 sa počet frekvencii zdvojnásobil na 4x týždenne (pondelok, streda, piatok, nedeľa) a od júna 2014 sa lieta denne.
Dňa 17. septembra 2014 letisko oslávilo prvé výročie od založenia novej linky spoločnosti Wizz Air na letisko Londýn-Luton. Za prvý rok existencie linka prepravila 94 830 cestujúcich a na letisku pristálo 303 lietadiel. O dva týždne linka spoločnosti Wizz Air na letisko Londýn Luton prepravila jubilejnú 100 000. cestujúcu, ktorá priletela letom W6 7674 z Londýna.
Dňa 28. januára 2015 sa uskotočnila tlačová konferencie pri ktorej letecká spoločnosť Wizz Air oznámila vytvorenie základne na košickom letisku s jedným lietadlom Airbus A320 od septembra 2015. Ďalej oznámila zavedenie nových pravidelných liniek na severoanglické letisko Doncaster-Sheffield a talianske letisko Miláno-Bergamo. Pre enormný záujem Wizz Air 23. februára 2015 oznámil, že bázu a linky otvorí už v júni 2015.
22. apríla 2015 České aerolinie oznámili zavedenie pravidelnej linky na kyjevské letisko Borispol. Od 18. mája budú na trase Praha - Košice - Kyjev lietať štyrikrát týždenne lietadlá typu Airbus A319.
V auguste 2015 bolo oznámenie zavedenie ďalšej pravidelnej linky spoločnosti Wizz Air. Tá bude smerovať na letisko v britskom meste Bristol a bude v prevádzke od 10. októbra 2015.
V roku 2016 Letisko Košice získalo silného a významného leteckého partnera - tureckú leteckú spoločnosť Turkish Airlines.  No ten na konci leta v roku 2019 svoju linku do Istanbulu pozastavil, z dôvodu globálnej leteckej krízi lietadiel Boeing 737 MAX.

Ekonomická situácia

Ako jediné letisko na Slovensku je letisko Košice ziskové, a teda jeho prevádzku ani infraštruktúru nijak nedotujú daňoví poplatníci, ako je to na ostatných slovenských letiskách, ktoré sú vo vlastníctve štátu. Na udržanie ziskovosti, a v súlade s európskym právom, letisko Košice vyrovnalo poplatky účtované pri domácich a zahraničných letoch.

Letiskové poplatky

Po krachu leteckej spoločnosti SkyEurope Airlines na jeseň 2009, ktorá mala na letisku najväčší podiel prepravených cestujúcich, sa letiskové poplatky zvýšili o 50%. To odradilo leteckú spoločnosť Danube Wings od otvárania nových liniek z Košíc,. DW sa zamerala najmä na otváranie liniek z Popradu a z Bratislavy, všetky tieto pokusy ale boli neúspešné.
Dňa 25. októbra 2009 Danube Wings otvorila svoju linku z Košíc do Milána-Bergama, ale 21. februára sa zrušila a presunula do Bratislavy (táto linka bola ale neúspešná a zrušili ju aj z Bratislavy, a dokonca aj druhýkrát, po tom čo sa ju DW pokúsil zas z BTS rozlietať v r. 2012).
Košické letisko má poplatky, porovnateľné s blízkymi letiskami vo Viedni, Prahe i Budapešti. Letisko sa snaží prilákať nových prepravcov a rozlietať nové linky z Košíc. Dopravcom, ktorí chcú zaviesť nové linky je určená Growth Incentive Scheme, ktorá im znižuje poplatky.

Zabezpečenie letiska

Protipožiarnu ochranu letiska zabezpečuje Hasičská záchranná služba letiska Košice (skr. HZS), ktorej vozový park pozostáva zo špeciálneho letiskového hasiaceho vozidla Sides S3000 (2 kusy), CAS 32 Tatra T815 (2 kusy) a CAS K25 LIAZ 101. HZS pri riešení mimoriadnych situácií aktívne spolupracuje s HaZZ SR, ZS Košice a ďalšími záchrannými zložkami.
Bezpečnostný dozor spadá do kompetencie Ochrany letiska Košice (skr. OL), ktorá vykonáva kontrolu pasažierov, batožiny a zabezpečuje pokoj a poriadok v areáli letiska. Pasovú kontrolu pasažierov odlietajúcich do krajín mimo Schengenského priestoru vykonáva úsek Hraničnej a cudzineckej polície SR (súčasť PZ SR).